b'\n_START_ARTICLE_\nJernej Zupanec\n_START_SECTION_\n\xc5\xbdivljenje in delo\n_START_PARAGRAPH_\nIzobrazil se je za pravnika, poleg tega pa je bil tudi agilen dru\xc5\xa1tveni delavec. Dolga leta je vodil gospodarsko poslovanje Slovenske matice ter bil aktiven \xc4\x8dlan mnogih narodnih dru\xc5\xa1tev, ki jih je gmotno podpiral._NEWLINE_Ljudsko \xc5\xa1olanje je za\xc4\x8del v \xc5\xbdeleznikih, nadaljeval v Ljubljani, 3. razred normalke (1824) in licej (1825\xe2\x80\x931833), med drugimi ga je u\xc4\x8dil tudi Matija \xc4\x8cop. Leta 1830 si je pridobil tudi spri\xc4\x8devalo za doma\xc4\x8dega u\xc4\x8ditelja. Pravo je \xc5\xa1tudiral na Dunaju (1833\xe2\x80\x931837), opravil tudi izpite iz drugih predmetov (zgodovina, klasi\xc4\x8dna knji\xc5\xbeevnost, italijan\xc5\xa1\xc4\x8dina). Leta 1843 je doktoriral. Ve\xc4\x8d let je bil vzgojitelj pri dunajskih dru\xc5\xbeinah in nato prakticiral pri dunajskih odvetnikih in notarjih. V letih 1845\xe2\x80\x931848 je bil kot privatni prefekt Terezijanske vite\xc5\xa1ke akademije vzgojitelj G. Suttnerja, z njim veliko potoval po Evropi in Severni Ameriki. Notarski izpit je opravil 1851, za notarja v Ljubljani bil imenovan 1856 in to delo opravljal do 1897 (v letih 1877\xe2\x80\x931878 bil pri njem koncipist Janko Kersnik)._NEWLINE_Bil je \xc4\x8dlan \xc5\xa1tevilnih organizacij in dru\xc5\xa1tev (npr. Der zoologisch botanische Verein zu Wien 1853, Der Verein des Landesmuseum in Krain 1856, Der hist. Verein f\xc3\xbcr Krain 1857, KD 1860, Der \xc3\xb6sterr. Alpenverein 1867, gra\xc5\xa1ki Der Tierschutz Verein 1874, Kranjsko muzejsko dru\xc5\xa1tvo 1888). Prav posebej delaven pa je bil tudi v slovenskih narodnih dru\xc5\xa1tvih: Ju\xc5\xbeni Sokol (1863\xe2\x80\x931867 podstarosta), Slovenski matici (1865\xe2\x80\x931898 ustanovni \xc4\x8dlan, blagajnik, sicer pa najve\xc4\x8d deloval v gospodarskem odseku), ljubljanski \xc4\x8citalnici (1875\xe2\x80\x931883 predsednik, nato \xc4\x8dastni \xc4\x8dlan), ljubljanskem Sokolu (od 1875, 1888 \xc4\x8dastni \xc4\x8dlan). V letih 1865\xe2\x80\x931868 je bil ljubljanski ob\xc4\x8dinski svetovalec, od 1872\xe2\x80\x931897 pa predsednik notarske zbornice._NEWLINE_\xc5\xa0iroka splo\xc5\xa1na in temeljita pravna izobrazba, dobro gmotno stanje in narodna zavednost so mu pridobile velik ugled. Med prvimi je uradoval v slovenskem jeziku, denarno podpiral sorodnike in dijake, narodne prireditve in dru\xc5\xa1tva, postal ena osrednjih osebnosti ljubljanskega dru\xc5\xbeabnega in narodnega dogajanja. Pripadal je Bleiweisovemu krogu, vendar v politi\xc4\x8dne boje ni posegal. Bistveno je pripomogel, da so pri Lenartu nad Lu\xc5\xa1o 1896 zgradili \xc5\xa1olo, zato je bil imenovan za \xc4\x8dastnega \xc4\x8dlana ob\xc4\x8dine Selca._NEWLINE_Jernej Zupanec je o\xc4\x8de nekdanje profesorice na ljubljanski univerzi Alme Sodnik in slikarke Anice Zupanec Sodnik.'